**Rámcová dohoda**

**na uskutočnenie stavebných prác**

**uzatvorená podľa §269 a nasl. Obchodného zákonníka**

(ďalej len „rámcová dohoda“ )

**Zmluvné strany**

**Objednávateľ:** Mestská časť Bratislava - Petržalka

so sídlom: Kutlíkova č. 17, 851 02 Bratislava 5

Zastúpená: Ing. Ján Hrčka, starosta

IČO: 00 603 201

DIČ: 2020936643

Banka: Prima Banka Slovensko a.s.

Číslo účtu: 1800599001/5600

IBAN: SK41 5600 0000 0018 0059 9001

(ďalej len „objednávateľ“)

**Zhotoviteľ:**

so sídlom:

Zastúpený:

IČO:

DIČ:

IČ DPH:

Číslo účtu:

IBAN:

Zapísaná v obchodnom registri:

(ďalej len „zhotoviteľ“)

(objednávateľ a zhotoviteľ spolu ďalej ako „zmluvné strany“)

**Preambula**

Objednávateľ na obstaranie predmetu tejto rámcovej dohody použil postup verejného obstarávania podľa ustanovenia § 117 zákona č. 343/2015 Z.z. o verejnom obstarávaní v znení neskorších predpisov.

**Článok I.**

**Predmet rámcovej dohody**

1. Predmetom tejto rámcovej dohody sú „ Lokálne opravy miestnych komunikácií,komunikácií pre peších, parkovísk, mimoúrovňových schodísk, oporných múrov a zábradlí “ podľa požiadaviek objednávateľa a v súlade s prílohou č.1 Ocenený výkaz výmer, ktorá tvorí neoddeliteľnú súčasť tejto rámcovej dohody (ďalej len „stavebné práce“).
2. Stavebné práce, ktoré sa zhotoviteľ zaväzuje vykonať pre objednávateľa sú dané v prílohe č. 1 k tejto rámcovej dohode a ich rozsah, obsah, miesto a čas uskutočnenia bude špecifikovaný na základe jednotlivých objednávok zo strany objednávateľa. Podkladom pre vystavenie objednávky bude cenová ponuka zhotoviteľa.

**Článok II.**

**Doba realizácie stavebných prác**

1. Táto rámcová dohoda sa uzatvára na dobu určitú, a to na 12 mesiacov odo dňa nadobudnutia jej účinnosti alebo do vyčerpania celkového finančného limitu vo výške ..........................,-EUR bez DPH podľa toho, ktorá z uvedených skutočností nastane skôr.

Stavebné práce špecifikované v čl. I tejto rámcovej dohody sa zhotoviteľ zaväzuje vykonávať na základe objednávok v termínoch:

- začatie prác: podľa termínov bližšie špecifikovaných v jednotlivých objednávkach,

- ukončenie prác: podľa termínov bližšie špecifikovaných v jednotlivých objednávkach

3. Objednávateľ oznámi zhotoviteľovi e-mailom na adresu .....................................zámer o realizácii stavebných prác a zhotoviteľ je povinný do.....................hodín od oznámenia tohto zámeru vykonať obhliadku miesta výkonu stavebných prác. Následne do .......................................... hodín od vykonania uvedenej obhliadky zašle zhotoviteľ objednávateľovi cenovú ponuku, ktorá bude obsahovať:

- predpokladaný termín začatia stavebných prác,

- predpokladaný termín ukončenia stavebných prác,

- časový harmonogram postupu prác,

- rozsah a druh stavebných prác,

- miesto výkonu stavebných prác,

- cenu za stavebné práce.

4. Objednávateľ zašle zhotoviteľovi písomnú objednávku e-mailom na adresu ............................... Zhotoviteľ sa zaväzuje každú objednávku objednávateľa písomne potvrdiť prostredníctvom e-mailovej správy doručenej na adresu ............................. a to najneskôr v nasledujúci pracovný deň.

5. Zhotoviteľ je povinný začať realizovať stavebné práce najneskôr do 10 pracovných dní od doručenia objednávky.

6. Ak zhotoviteľ pripraví riadne ukončené stavebné práce na odovzdanie pred termínom určeným v objednávke, zaväzuje sa objednávateľ tieto stavebné práce prevziať v skoršom termíne.

7. Zhotoviteľ nie je v omeškaní s realizáciou stavebných prác, ak pre nevhodné klimatické podmienky (napr.: silný dážď, nízke denné teploty a pod.) nemôže dodržať technologický postup predpísaný výrobcom stavebných materiálov. Nevhodnosť klimatických podmienok je povinný oznámiť zhotoviteľ objednávateľovi, ktorý potvrdí písomným záznamom dĺžku trvania nevhodných klimatických podmienok v procese realizácie prác podľa tejto rámcovej dohody. O odsúhlasené obdobie nevhodnosti klimatických podmienok sa predlžuje zhotoviteľovi termín na zhotovenie stavebných prác.

5. Objednávateľ sa zaväzuje, že riadne dokončené stavebné práce podľa jednotlivých objednávok prevezme v zmysle čl.V tejto rámcovej dohody a za ich zhotovenie zaplatí dohodnutú cenu.

**Článok III.**

**Cena za realizáciu stavebných prác a platobné vzťahy**

1. Cena za realizáciu stavebných prác, dohodnutých v jednotlivých objednávkach bude stanovená ako súčin množstva vykonaných prác a jednotkových cien za požadované stavebné práce, ktorých zoznam je prílohou č. 1 k tejto rámcovej dohode v zmysle zákona NR SR č.18/1996 Z.z. o cenách v znení neskorších predpisov. V cene je zahrnutá aj preprava, manipulácia a uloženie materiálu na mieste realizácie stavebných prác.

2. Každá oprava bude riešená samostatnou objednávkou, obsahujúcou presné zadanie konkrétneho miesta a rozsahu opravy.

3. Cena za stavebné práce je stanovená v zmysle zákona NR SR č. 18/1996 Z.z. o cenách ako maximálna dohodnutá cena.

4. Právo na vystavenie faktúry a zaplatenie ceny za zhotovenie stavebných prác vzniká zhotoviteľovi riadnym dokončením prác a ich odovzdaním objednávateľovi. Podkladom pre úhradu ceny za zhotovenie stavebných prác bude faktúra vystavená zhotoviteľom, doložená súpisom vykonaných stavebných prác a protokolom o odovzdaní a prevzatí stavebných prác. Objednávateľ overí a potvrdí súpis vykonaných stavebných prác do 3 pracovných dní po jeho predložení. Splatnosť faktúry je 30 dní odo dňa jej doručenia objednávateľovi.

5. Jednotkové ceny sú záväzné, stanovené v súlade s ponukou zhotoviteľa a pevné počas trvania rámcovej dohody.

6. Zhotoviteľovi prislúcha úhrada len za skutočne vykonané stavebné práce.

**Článok IV.**

**Podmienky vykonania stavebných prác**

1. Zhotoviteľ zrealizuje stavebné práce v zmysle ustanovení STN, bude rešpektovať ON a technické podmienky pre práce v stavebníctve.

2. Počas stavebných prác sa zhotoviteľ zaväzuje dodržiavať ustanovenia vyhlášky Ministerstva práce, sociálnych vecí a rodiny Slovenskej republiky č. 147/2013 Z.z., ktorou sa ustanovujú podrobnosti na zistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností. Zhotoviteľ zodpovedá za bezpečnosť a ochranu zdravia pri vykonávaní stavebných prác a za všetky prípadné škody zavinené svojou činnosťou. Zhotoviteľ sa zároveň zaväzuje, že stavebné práce budú vykonávané v súlade s opatreniami na ochranu pred požiarmi.

3. Zhotoviteľ zabezpečí počas realizácie stavebných prác maximálne možné zamedzenie prašnosti a hlučnosti, ochranu vzrastlej zelene a je povinný dodržiavať predpisy o ochrane životného prostredia. Zhotoviteľ je povinný na stavenisku udržiavať poriadok a čistotu. Po ukončení stavebných prác je zhotoviteľ povinný na svoje náklady do troch dní vyčistiť stavenisko a odviezť vybúranú suť a odpad vzniknutý jeho činnosťou na skládku.

V prípade vzniku akýchkoľvek odpadov pri vykonávaní stavebných prác je zhotoviteľ zodpovedný za nakladanie s týmito odpadmi a v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov je povinný plniť všetky povinnosti, ktoré prislúchajú držiteľovi odpadu v zmysle príslušných ustanovení zákona o odpadoch. Zhotoviteľ je po skončení stavebných prác povinný odovzdať objednávateľovi potvrdenie o uskladnení odpadu. Doklady o množstve a spôsobe nakladania s odpadmi je zhotoviteľ objednávateľovi povinný predložiť alebo odovzdať aj kedykoľvek na vyžiadanie objednávateľa. V prípade, ak vznikne objednávateľovi akákoľvek škoda v súvislosti s porušením povinností zhotoviteľa dodržiavať ustanovenia v oblasti nakladania s odpadmi, zhotoviteľ je povinný túto škodu objednávateľovi nahradiť.

4. Zhotoviteľ je povinný vopred vyzvať objednávateľa na kontrolu stavebných prác, ktorých kvalitu nie je možné overiť po ukončení stavebných prác. Objednávateľ je povinný preveriť tieto práce do 1 pracovného dňa od vyzvania.

5. Náklady na úhradu spotrebovaných energií hradí zhotoviteľ a sú súčasťou zmluvnej ceny.

6. Objednávateľ sa zaväzuje poskytnúť zhotoviteľovi potrebné spolupôsobenie, spočívajúce najmä v poskytovaní vysvetlení, upresňovaní a doplňovaní údajov a podkladov, zaujímaním stanovísk a rozhodnutí pri vzájomných rokovaniach.

7. Objednávateľ sa zaväzuje, že zaistí zhotoviteľovi prístup k objektom a umožní mu vykonávať stavebné práce v pracovných dňoch.

8. Pri realizácii stavebných prác je zhotoviteľ povinný počínať si s odbornou starostlivosťou, chrániť záujmy a majetok objednávateľa a tretích osôb a v maximálnej možnej miere obmedziť negatívne dopady predmetnej činnosti na okolie.

9. Zhotoviteľ bude pri plnení predmetu rámcovej dohody postupovať s odbornou starostlivosťou. Zaväzuje sa dodržiavať všeobecné záväzné predpisy, technické normy a podmienky tejto rámcovej dohody.

10. Počas vykonávania stavebných prác musí byť trvale prítomný zástupca zhotoviteľa, poverený riadením stavebných prác. Zhotoviteľ je počas vykonávania stavebných prác povinný viesť stavebný denník.

11. Zhotoviteľ sa zaväzuje, že nebude v súvislosti s vykonávaním stavebných prác, ktoré sú predmetom rámcovej dohody zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie, ako aj právnymi predpismi Európskej únie, a to najmä v rozpore so zákonom č. 82/2005 Z.z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „zákon o nelegálnej práci“), v spojení so zákonom č. 311/2001 Z.z. Zákonník práce, zákonom č. 513/1991 Zb. Obchodný zákonník, zákonom č. 5/2004 Z. z. o službách zamestnanosti a o zmene a doplnení niektorých zákonov, zákonom č. 461/2003 Z. z. o sociálnom poistení, zákonom č. 404/2011 Z. z. o pobyte cudzincov a o zmene a doplnení niektorých zákonov, zákona č. 480/2002 Z. z. o azyle a o zmene a doplnení niektorých zákonov v znení neskorších predpisov, Smernicou Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov.

12. V prípade, že orgán vykonávajúci kontrolu nelegálnej práce a nelegálneho zamestnávania zistí porušenie § 7b ods. 5 zákona o nelegálnej práci, t.j. porušenie zákazu prijať prácu alebo službu, ktorú objednávateľovi na základe dohody dodáva alebo poskytuje zhotoviteľ ako poskytovateľ služby prostredníctvom fyzickej osoby, ktorú nelegálne zamestnáva, v nadväznosti na čo bude objednávateľovi uložená pokuta, ktorú objednávateľ uhradí, objednávateľ si uplatní jej náhradu u  zhotoviteľa a  zhotoviteľ sa zaväzuje túto pokutu objednávateľovi nahradiť.

13. Zhotoviteľ nesmie stavebné práce ako celok odovzdať na zhotovenie inému subjektu. Časť stavebných prác môže odovzdať na zhotovenie svojmu subdodávateľovi uvedenému v zozname subdodávateľov, ktorý tvorí prílohu č. 2 rámcovej dohody. Súhlas objednávateľa s vykonaním stavebných prác prostredníctvom subdodávateľa nezbavuje zhotoviteľa povinnosti a zodpovednosti za všetky práce a činnosti subdodávateľa. Ak sa na zhotoviteľa a jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z.z. o registri partnerov verejného sektora a o zmene a doplnení niektorých zákonov (ďalej len „zákon o registri partnerov verejného sektora“), potom je zhotoviteľ aj jeho subdodávatelia povinný dodržať túto povinnosť po celú dobu trvania rámcovej dohody, pričom zhotoviteľ sa zaväzuje zabezpečiť splnenie tejto povinnosti aj zo strany subdodávateľov. V prípade porušenia povinnosti podľa predchádzajúcej vety, má objednávateľ nárok na zmluvnú pokutu vo výške 100,- Eur za každý deň porušenia, pričom porušenie uvedenej povinnosti, ktorá trvá dlhšie ako 30 dní sa považuje za podstatné porušenie tejto rámcovej dohody.

14. Počas trvania rámcovej dohody je zhotoviteľ oprávnený zmeniť subdodávateľa uvedeného v prílohe č. 2 rámcovej dohody výlučne na základe dodatku k tejto rámcovej dohode. Nový subdodávateľ musí spĺňať povinnosť zápisu v registri partnerov verejného sektora, v prípade, ak mu takáto povinnosť zo zákona o registri partnerov verejného sektora vyplýva. Objednávateľ má právo odmietnuť podpísať dodatok a požiadať zhotoviteľa o určenie iného subdodávateľa, ak má na to závažné dôdovy ( napr. ak nový subdodávateľ nie je zapísaný v registri partnerov verejného sektora, nekvalitne realizované práce konkrétnym subdodávateľom na predchádzajúcich stavbách, nesplnenie podmienok pre výmenu subdodávateľa a pod.). Zhotoviteľ vyhlasuje, že príloha č. 2 rámcovej zmluvy obsahuje aktuálne a úplné údaje podľa ustanovenia § 41 ods. 3, 4, 6 zákona o verejnom obstarávaní. Zmenu údajov uvedených v prílohe č. 2 je zhotoviteľ povinný bezodkladne písomne oznámiť objednávateľovi, pričom zmluvné strany sa dohodli, že na zmenu uvedených údajov nie je potrebné uzatvoriť dodatok k tejto rámcovej dohode.

**Článok V.**

**Odovzdanie stavebných prác**

1. Objednávateľ prevezme stavebné práce len v prípade, že budú vykonané podľa tejto rámcovej dohody, požiadaviek objednávateľa, záväzných noriem a predpisov, bez vád a nedorobkov s výnimkou drobných vád a nedorobkov, ak sa objednávateľ rozhodne stavebné práce prevziať s drobnými vadami a nedorobkami.

Po ukončení stavebných prác dohodnutých v konkrétnej objednávke vyzve zhotoviteľ objednávateľa k ich prevzatiu. Objednávateľ prevezme stavebné práce dokončené v súlade s touto rámcovou dohodou od zhotoviteľa písomným protokolom o odovzdaní a prevzatí stavebných prác, ktorého návrh pripraví zhotoviteľ. Protokol bude podpísaný poverenými zástupcami zmluvných strán a bude obsahovať najmä:

1. prehlásenie objednávateľa, že stavebné práce preberá,
2. zhodnotenie kvantity a kvality realizovaných stavebných prác,
3. súpis drobných vád a nedorobkov, ktoré nebránia riadnemu užívaniu s termínmi na ich odstránenie, pokiaľ sa objednávateľ rozhodne prevziať stavebné práce s drobnými vadami a nedorobkami.
4. Za deň odovzdania stavebných prác objednávateľovi sa rozumie deň podpisu Protokolu o odovzdaní a prevzatí stavebných prác.
5. Zhotoviteľ je zodpovedný za prípadné škody, ktoré vzniknú počas realizácie stavebných prác. Akékoľvek škody na majetku objednávateľa alebo tretích osôb vzniknuté v súvislosti so realizovaním stavebných prác zhotoviteľom sa zaväzuje zhotoviteľ odstrániť na vlastné náklady najneskôr v lehote 10 dní od ich vzniku.
6. Zhotoviteľ vyhlasuje, že má uzatvorené poistenie majetku a zodpovednosti za škodu spôsobenú tretím osobám v súvislosti s jeho činnosťou a prevádzkou. Tieto poistenia sa zhotoviteľ zaväzuje udržiavať v platnosti po celý čas platnosti a účinnosti tejto rámcovej dohody. Zhotoviteľ je povinný uvedené poistenia preukázať objednávateľovi na jeho požiadanie bezodkladne. V prípade porušenia tohto dojednania má objednávateľ právo od tejto rámcovej dohody odstúpiť a zároveň právo požadovať zaplatenie zmluvnej pokuty vo výške 1.000,- EUR za každé jednotlivé porušenie. Zaplatením zmluvnej pokuty nie je dotknutá povinnosť zhotoviteľa zabezpečená zmluvnou pokutou ani právo objednávateľa na náhradu škody v plnej výške.
7. Objednávateľ nezodpovedá za prípad pracovného úrazu zamestnancov zhotoviteľa.
8. Zhotoviteľ zodpovedá za kvalitu vykonaných stavebných prác v zmysle tejto rámcovej dohody.

**Článok VI.**

**Záručná doba**

1. Záručná doba na dodané stavebné práce a dodávky je 60 mesiacov a začína plynúť odo dňa protokolárneho odovzdania a prevzatia stavebných prác. Zhotoviteľ zodpovedá za to, že predmet tejto rámcovej dohody je zhotovený podľa podmienok tejto rámcovej dohody v súlade s platnými technickými normami s požiadavkami objednávateľa a osobitnými predpismi. Zhotoviteľ zodpovedá za vady, ktoré má predmet plnenia v čase jeho odovzdania objednávateľovi. Za vady, ktoré sa prejavili po odovzdaní stavebných prác, zodpovedá zhotoviteľ iba vtedy, ak boli spôsobené porušením jeho povinností.

2. Pre prípad vady predmetu plnenia dojednávajú zmluvné strany právo objednávateľa požadovať a povinnosť zhotoviteľa poskytnúť bezplatné odstránenie vady v najkratšom technicky možnom termíne. Objednávateľ sa zaväzuje, že prípadnú reklamáciu vady prác uplatní u zhotoviteľa bezodkladne po jej zistení, písomnou formou.

3. Zmluvné strany sú povinné každú reklamáciu vád predmetu rámcovej dohody urýchlene prerokovať a dohodnúť opatrenia na ich odstránenie. Ak nebolo dohodnuté inak, platí 15 dňová lehota na odstránenie vád, ktorá začína plynúť dňom nasledujúcim po doručení reklamácie.

4.V prípade havarijného stavu sa zhotoviteľ zaväzuje odstrániť vady bezplatne do 24 hodín od oznámenia vád objednávateľom zhotoviteľovi, pokiaľ to je technicky možné.

5.V prípade, že zhotoviteľ vadu neodstráni v dohodnutej lehote, alebo ak obratom neodstráni havarijný stav, ktorého dôsledkom môže dôjsť k poškodeniu majetku, má objednávateľ právo vadu odstrániť sám, resp. pomocou iného dodávateľa na náklady zhotoviteľa, tým nie je dotknuté právo objednávateľa a zodpovednosť zhotoviteľa zo záruky za akosť až po dobu jej uplynutia podľa bodu 1 tohto článku rámcovej dohody.

**Článok VII.**

**Ukončenie rámcovej dohody**

1. Táto rámcová dohoda končí uplynutím dojednanej doby alebo vyčerpaním ceny za predmet plnenia podľa čl. II. bod 1 v závislosti od toho, ktorá z týchto skutočností nastane skôr.
2. Ukončenie zmluvného vzťahu je možné uskutočniť aj po vzájomnej písomnej dohode obidvoch zmluvných strán. V tejto dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku rámcovej dohody dohodou.
3. Objednávateľ môže okamžite odstúpiť od rámcovej dohody v prípade podstatného porušenia rámcovej dohody zhotoviteľom. Na účely tejto rámcovej dohody sa za podstatné porušenie rámcovej dohody zhotoviteľom považuje najmä:

* zhotoviteľ neplní zmluvné podmienky uvedené v tejto rámcovej dohode, najmä v prípade nedodržania podstatných kvalitatívnych a dodacích podmienok,
* ak sa preukáže, že zhotoviteľ v rámci verejného obstarávania, ktorého výsledkom je uzatvorenie tejto rámcovej dohody predložil nepravdivé doklady alebo uviedol nepravdivé, neúplné alebo skreslené údaje,
* ak je zhotoviteľ v likvidácií, zhotoviteľ na seba podal alebo bol voči nemu podaný návrh na vyhlásenie konkurzu, ako aj vtedy, ak existuje dôvodná obava, že plnenie záväzkov zhotoviteľa v zmysle tejto rámcovej dohody je vážne ohrozené,
* ak zhotoviteľ poruší ustanovenie bodu 2 článku IX. rámcovej dohody,
* iné porušenia, ktoré sú ako podstatné uvedené v rámcovej dohode,

pričom účinnosť odstúpenia nastáva dňom doručenia oznámenia o odstúpení od tejto rámcovej dohody zhotoviteľovi.

4. Odstúpením od rámcovej dohody zanikajú všetky práva a povinnosti zmluvných strán vyplývajúce z tejto rámcovej dohody od momentu odstúpenia, okrem nárokov na náhradu škody, nárokov na zmluvné a zákonné sankcie a zodpovednosti za vady tých stavebných prác, ktoré boli do odstúpenia od rámcovej dohody zrealizované.

5. Objednávateľ je oprávnený túto rámcovú dohodu vypovedať aj bez uvedenia dôvodu. Výpovedná lehota je jeden mesiac a začína plynúť v prvý deň kalendárneho mesiac nasledujúceho po mesiaci, v ktorom bola výpoveď písomne doručená zhotoviteľovi.

**Článok VIII.**

**Zmluvná pokuta**

1. Zhotoviteľ sa zaväzuje zaplatiť objednávateľovi zmluvnú pokutu v prípade oneskoreného odovzdania stavebných prác objednávateľovi vo výške 0,05 % z ceny stavebných prác za každý deň omeškania.

2. V prípade, že sa objednávateľ dostane do omeškania s úhradou platby za odovzdané stavebné práce má zhotoviteľ právo požadovať od objednávateľa úroky z omeškania vo výške 0,02 % z dlžnej sumy za každý začatý kalendárny deň omeškania.

3. V prípade, ak zhotoviteľ poruší svoju zmluvnú povinnosť odstrániť vady podľa čl. VI. tejto rámcovej dohody riadne a včas, má objednávateľ právo požadovať od zhotoviteľa zaplatenie zmluvnej pokuty vo výške 100,-EUR a to za každý začatý deň porušenia tejto povinnosti až do splnenia tejto povinnosti.

4. Zhotoviteľ sa zaväzuje zmluvné pokuty v zmysle tejto rámcovej dohody uhradiť objednávateľovi v lehote 30 dní odo dňa doručenia písomnej výzvy na jej úhradu. Zmluvné pokuty v zmysle tejto rámcovej dohody je objednávateľ oprávnený uložiť zhotoviteľovi opakovane. Zaplatením zmluvnej pokuty sa zhotoviteľ nezbavuje povinnosti, ktorá bola zabezpečená zmluvnou pokutou. Objednávateľ má popri zmluvnej pokute nárok na náhradu škody v plnej výške spôsobenej porušením povinnosti zhotoviteľa, na ktorú sa vzťahuje zmluvná pokuta, pričom zmluvná pokuta sa nezapočítava na náhradu škody.

**Článok IX.**

**Záverečné ustanovenia**

1. Objednávateľ a zhotoviteľ sa zaväzujú, že obchodné a technické informácie, ktoré im boli zverené zmluvným partnerom, nesprístupnia tretím osobám pre iné účely, ako pre plnenie podmienok tejto rámcovej dohody.
2. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto rámcovej dohody na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto rámcovej dohody bez predchádzajúceho písomného súhlasu objednávateľa.

3. Pre práva a záväzky tejto rámcovej dohody platia príslušné ustanovenia Obchodného zákonníka, pokiaľ nie sú v tejto rámcovej dohode dohodnuté inak.

4.

5. Meniť alebo dopĺňať obsah tejto rámcovej dohody je možné iba formou písomných dodatkov, ktoré budú platné, ak budú riadne potvrdené a podpísané oprávnenými zástupcami obidvoch zmluvných strán.

6. Táto rámcová dohoda je vyhotovená v šiestich rovnopisoch, z ktorých štyri vyhotovenia si ponechá objednávateľ a dve vyhotovenia zhotoviteľ.

7. Táto rámcová dohoda nadobúda platnosť dňom jej podpisu oprávnenými zástupcami obidvoch zmluvných strán a účinnosť deň po jej zverejnení na webovej stránke objednávateľa.

8. Táto dohoda je povinne zverejňovanou zmluvou podľa zákona č. 211/2000 Z.z. o slobodnom prístupe k informáciám.

9. Táto rámcová dohoda obsahuje prílohu č.1. – Ocenený výkaz výmer a prílohu č. 2 – Zoznam subdodávateľov

Objednávateľ: Zhotoviteľ:

V Bratislave dňa: V Bratislave dňa:

................................................. ............................................................................

Ing. Ján Hrčka

starosta

Príloha č. 2 Zoznam subdodávateľov

|  |  |
| --- | --- |
| Názov subdodávateľa |  |
| Sídlo |  |
| IČO |  |
| Údaje o osobe oprávnenej konať za subdodávateľa (meno a priezvisko, adresa pobytu, dátum narodenia) |  |
| Predmet subdodávky |  |

|  |  |
| --- | --- |
| Názov subdodávateľa |  |
| Sídlo |  |
| IČO |  |
| Údaje o osobe oprávnenej konať za subdodávateľa (meno a priezvisko, adresa pobytu, dátum narodenia) |  |
| Predmet subdodávky |  |